રાજ્યમાં દેથલી ખાતે પ્રથમ સરકારી હોમિયોપથી કોલેજ શરૂ કરવામાં આવી છે. નિયમ પ્રમાણે જ્યારે સરકારી કોલેજ શરૂ થાય ત્યારે પાંચ વર્ષ સુધી દરવર્ષે મંજૂરી લેવી પડે છે. આ નિયમના આધારે તાજેતરમાં હોમિયોપથી કોલેજમાં કાઉન્સિલ દ્વારા ઇન્સ્પેક્શન કરવાનું નક્કી કરાયું હતુ. સૂત્રો કહે છે કોલેજ શરૂ થયાને એક વર્ષ થવા છતાં હજુસુધી નિયમિત સ્ટાફ અને અધ્યાપકોની ભરતી કરવામાં આવી નથી. સ્ટાફના અભાવે કાઉન્સિલ દ્વારા કોલેજની મંજૂરી આપવામાં ન આવે તેવી સ્થિતિ ઊભી થઇ હતી. જેના કારણે રાતોરાત ગ્રાન્ટેડ હોમિયોપથી કોલેજમાં ફરજ બજાવતાં અધ્યાપકો, આસી.પ્રોફેસર સહિતના જુદા જુદા સ્ટાફને ટ્રાન્સફરીને હોમિયોપથી કોલેજમાં ગોઠવી દેવાયો હતો. સામાન્ય રીતે અત્યાર સુધી મેડિકલ કોલેજોના ઇન્સ્પેક્શનમાં જુદી જુદી સરકારી કોલેજોમાંથી અધ્યાપકોની ટ્રાન્સફર કરવામાં આવતી હતી. પરંતુ રાજ્યમાં પ્રથમ સરકારી હોમિયોપથી કોલેજ શરૂ થયાના એક વર્ષ પછી પણ સ્ટાફની ટ્રાન્સફર કરીને કાઉન્સિલની મંજૂરી લેવાના પ્રયાસો કરવા પડે છે. રાજ્યની જે ગ્રાન્ટેડ હોમિયોપથી કોલેજમાંથી જેમની ટ્રાન્સફર કરવામાં આવે તે અધ્યાપકોમાં પણ ભારે રોષ ફેલાયો છે. આ મુદ્દે કાઉન્સિલના કેટલાક સભ્યોને પણ સ્ટાફને ટ્રાન્સફર કરીને દર્શાવ્યો હોવાની ગંધ આવી હોવાનું સૂત્રો કહે છે.